ที่ประชุม นบข. กำชับให้ อตก และ อคส.จัดทำแผนการขายข้าวคงเหลือทั้งหมดตามแผนงานที่เสนอ
ที่ประชุม นบข. กำชับให้ อตก และ อคส.จัดทำแผนการขายข้าวคงเหลือทั้งหมดตามแผนงานที่เสนอ ตั้งแต่เดือนมกราคมถึงเดือนกันยายน 2562นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยความคืบหน้า การจัดทำแผนการระบายข้าวขององค์การคลังสินค้า (อคส) และองค์การตลาดเพื่อเกษตรกร (อตก.) หลังจากประธานคณะกรรมการนโยบายและบริหารจัดการข้าว (นบข.)ได้ขยายอายุของโครงการจากเดิมสิ้นสุดเดือนธันวาคม 2561 เป็นสิ้นสุดวันที่ 30 กันยายน 2562 ว่า ที่ประชุมได้กำชับให้ อตก และ อคส.ไปจัดทำแผนการขายข้าวคงเหลือทั้งหมดตามแผนงานที่เสนอ นับตั้งแต่เดือนมกราคมถึงเดือนกันยายน 2562  โดยแบ่งแผนดำเนินงานออกเป็น 3 ส่วน ได้แก่ แผนการจัดจำหน่ายข้าวในสต๊อก ทั้งข้าวกองล้ม และข้าวที่ยกเลิกสัญญาระยะเวลาดำเนินการตั้งแต่มกราคม-กันยายน 2562 ปริมาณ 3.67 แสนตัน ในคลัง อคส. 54 คลัง และคลังของ อตก.10 คลัง ปริมาณ 54,000 ตัน  แผนการขายข้าวให้กับผู้ซื้อที่ทำสัญญา โดยเป็นข้าวของ อคส.ปริมาณ 819,500 ตันดำเนินการขายระหว่างเดือนมกราคมถึงเดือนพฤษภาคม 2562 และข้าวจากคลัง อตก.ปริมาณ 154,000 ตัน ดำเนินการตั้งแต่เดือนมกราคมถึงเดือนเมษายน 2562 และแผนการเบิกจ่ายที่เกี่ยวเนื่องกับการเก็บรักษาข้าว อาทิ ค่ารมยา ค่าดอกเบี้ย และค่าประกัน แผนการดำเนินงานตั้งแต่มกราคมถึงเดือนกันยายน 2562 ปลัดกระทรวงพาณิชย์ กล่าวเพิ่มเติมว่า  ขณะนี้อยู่ระหว่างสรุปตัวเลขข้าวในสต๊อกทั้งหมดอีกครั้งโดยยืนยันว่า ส่วนต่างปริมาณข้าวนั้น ไม่ได้เป็นข้าวที่หาย แต่เป็นตัวเลขทางบัญชีในบางส่วนที่ไม่ตรงกัน หลังจากมีการนำข้าวในสต๊อกของรัฐบาลไปจัดทำข้าวถุง โดยทุกคดีจะต้องสรุปให้แล้วเสร็จก่อนสิ้นสุดอายุความอย่างแน่นอน